CELEX: 32021R2027
Language: lv
Date: 2021-09-13 00:00:00
Title: Komisijas Deleģētā regula (ES) 2021/2027 (2021. gada 13. septembris), ar ko attiecībā uz Covid-19 pandēmijas izraisītās krīzes risināšanai vīna nozarē piešķirtajām atkāpēm no Deleģētās regulas (ES) 2016/1149 izdara grozījumus Deleģētajā regulā (ES) 2020/884 un ar ko groza Deleģēto regulu (ES) 2016/1149

22.11.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 415/4
               
            
         KOMISIJAS DELEĢĒTĀ REGULA (ES) 2021/2027
         (2021. gada 13. septembris),
         ar ko attiecībā uz Covid-19 pandēmijas izraisītās krīzes risināšanai vīna nozarē piešķirtajām atkāpēm no Deleģētās regulas (ES) 2016/1149 izdara grozījumus Deleģētajā regulā (ES) 2020/884 un ar ko groza Deleģēto regulu (ES) 2016/1149
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1306/2013 (2013. gada 17. decembris) par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (1) un jo īpaši tās 62. panta 1. punktu un 64. panta 6. punktu,
         ņemot vērā Eiropas Parlamenta un Padomes Regulu (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (2), un jo īpaši tās 53. panta b) un h) punktu,
         tā kā:
         
                     (1)
                  
                  
                     Ar Komisijas Deleģēto regulu (ES) 2020/884 (3) tika ieviestas vairākas pagaidu atkāpes no spēkā esošajiem noteikumiem, arī no Komisijas Deleģētās regulas (ES) 2016/1149 (4) vīna nozarē, un šo atkāpju mērķis bija sniegt atspaidu tirgus dalībniekiem, lai palīdzētu tiem pārvarēt Covid-19 pandēmijas ietekmi. Tomēr, neraugoties uz šo pasākumu lietderību, atgūt līdzsvaru starp piedāvājumu un pieprasījumu vīna tirgū nav izdevies.
                  
               
                     (2)
                  
                  
                     Covid-19 pandēmija nav kontrolējama. Ar vakcinācijas kampaņām dažos Savienības reģionos un visā pasaulē vien nepietiek, un lielākā daļa valstu joprojām piemēro pārvietošanās ierobežojumus un sociālās distancēšanās pasākumus. Šādi pasākumi aizvien ietver ceļošanas ierobežojumus, pulcēšanās ierobežojumus privātos un publiskos pasākumos, kā arī ierobežo iespēju ieturēt maltīti ārpus mājas. Minēto ierobežojumu rezultātā vīna patēriņš Savienībā turpina samazināties, vīna krājumi pieaug un – vispārīgi runājot – tiek traucēta tirgus darbība. Dažās dalībvalstīs viena trešdaļa vīna patēriņa ir saistīta ar tūrismu. Tāpēc vīna patēriņš ir turpinājis samazināties, un vīna krājumi joprojām ir ievērojami. Šādas pandēmijas sekas kopā ar Amerikas Savienoto Valstu noteiktajiem tarifiem un pavasara salnām, kas Eiropu skāra 2021. gada aprīlī, ir būtiski negatīvi ietekmējušas vīna ražotāju ienākumus Savienībā. Tiek lēsts, ka visu šo faktoru kopuma rezultātā Savienības vīna nozares apgrozījums ir samazinājies vidēji par 15–20 %, bet daži uzņēmumi ziņojuši par zaudējumiem līdz pat 40 %.
                  
               
                     (3)
                  
                  
                     Turklāt neskaidrība par krīzes ilgumu, ko joprojām ir grūti prognozēt vīrusa straujo mutāciju dēļ, vēl vairāk pastiprina pašreizējos būtiskos traucējumus Savienības vīna tirgū. Tas nozīmē, ka nozares atlabšanai būs vajadzīgs ilgāks laiks, nekā bija iespējams prognozēt 2021. gada sākumā. Līdz ar to, lai nepieļautu bankrotējušo uzņēmumu skaita pieaugumu, ir lietderīgi turpināt piedāvāt pagaidu un ārkārtas atbalstu Savienības vīna nozarei.
                  
               
                     (4)
                  
                  
                     Sagaidāms, ka Covid-19 pandēmija un tās sekas būs jūtamas arī pēc 2021. gada beigām un vēl ilgi 2022. finanšu gadā, tāpēc ir jānosaka, ka Deleģētās regulas (ES) 2020/884 2. panta 1., 3., 4. un 6. punktā noteiktie pasākumi jāpiemēro vēl visu 2022. finanšu gadu.
                  
               
                     (5)
                  
                  
                     Deleģētās regulas (ES) 2016/1149 25. panta 1. punkts nosaka, ka Regulas (ES) Nr. 1308/2013 48. pantā minētais atbalsts kopējiem fondiem pirmajā, otrajā un trešajā īstenošanas gadā nevar pārsniegt attiecīgi 10 %, 8 % un 4 % no ražotāju iemaksām kopējā fondā. Tomēr līdzšinējā pieredze liecina, ka šādas atbalsta likmes nemudina dalībvalstis minēto pasākumu iekļaut savās atbalsta programmās vīna nozarē, bet tirgus dalībniekus – pieteikties uz attiecīgo atbalstu. Kopējie fondi ir svarīgs instruments, kas ļauj pārvaldīt apdraudējumus, arī tādus apdraudējumus, kad nelabvēlīgu klimatisko apstākļu dēļ bijušas vēlīnas un ilgstoši bargas salnas, kā tas bija 2021. gada aprīlī, un tādus apdraudējumus, kas saistīti ar Covid-19 pandēmijas izraisītiem tirgus traucējumiem, tāpēc, lai vīna nozares tirgus dalībniekiem palielinātu stimulu veidot kopējos fondus un nodrošinātu tiem instrumentu un atbalstu pret iespējamiem apdraudējumiem nākotnē, Deleģētās regulas (ES) 2016/1149 25. panta 1. punktā paredzētās atbalsta likmes ir lietderīgi divkāršot.
                  
               
                     (6)
                  
                  
                     Turklāt ir lietderīgi šo pastiprināto stimulu attiecināt uz vairāk nekā vienu tirdzniecības gadu, jo pieredze rāda, ka kopējo fondu izveidei paredzētais atbalsts līdz šim ticis izmantots pavisam nedaudz. Tāpēc ir būtiski paredzēt pietiekami daudz laika, kas nepieciešams, lai informētu dalībvalstis un mudinātu vīna nozares tirgus dalībniekus šādu atbalsta ārkārtas likmi izmantot. Turklāt kopējo fondu izveide var aizņemt vairāk nekā vienu gadu. Tāpēc palielinātajam atbalstam vajadzētu aptvert vismaz divus gadus. Visu šo iemeslu dēļ Savienības finansiālais ieguldījums kopējo fondu atbalstā līdz 2019.–2023. gada plānošanas perioda beigām ir jāpalielina.
                  
               
                     (7)
                  
                  
                     Tāpēc Deleģētā regula (ES) 2020/884 un Deleģētā regula (ES) 2016/1149 būtu attiecīgi jāgroza.
                  
               
                     (8)
                  
                  
                     Lai 2021. un 2022. finanšu gadā nodrošinātu minēto pasākumu nepārtrauktību, šai regulai būtu jāstājas spēkā trešajā dienā pēc tās publicēšanas Eiropas Savienības Oficiālajā Vēstnesī, un tā būtu jāpiemēro no 2021. gada 16. oktobra,
                  
               IR PIEŅĒMUSI ŠO REGULU.
         
            1. pants
            Grozījumi Deleģētajā regulā (ES) 2020/884
            Deleģētās regulas (ES) 2020/884 2. pantu groza šādi:
            
                        1)
                     
                     
                        panta 1. punktu aizstāj ar šādu:
                        
                           “1.   Atkāpjoties no Deleģētās regulas (ES) 2016/1149 22. panta, 2020., 2021. un 2022. gadā ir atļauts veikt priekšlaicīgu ražas novākšanu vienā un tajā pašā zemes gabalā divus vai vairāk gadus pēc kārtas.”;
                        
                     
                  
                        2)
                     
                     
                        panta 3., 4. un 6. punktā datumu “2021. gada 15. oktobrī” aizstāj ar datumu “2022. gada 15. oktobrī”.
                     
                  
         
            2. pants
            Grozījumi Deleģētajā regulā (ES) 2016/1149
            Deleģētās regulas (ES) 2016/1149 25. panta 1. punktu aizstāj ar šādu:
            
               
                  “1.   Kad Regulas (ES) Nr. 1308/2013 48. pantā minēto atbalstu izmanto, lai finansētu administratīvās izmaksas par kopējo fondu izveidošanu, atbalsts jāierobežo līdz šādai daļai no ražotāju iemaksām kopējā fondā tā pirmajā, otrajā un trešajā īstenošanas gadā: 20 %, 16 % un 8 %.”.
               
            
         
         
            3. pants
            Stāšanās spēkā un piemērošana
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2021. gada 16. oktobra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 13. septembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 347, 20.12.2013., 549. lpp.
         
         
            (2)  OV L 347, 20.12.2013., 671. lpp.
         
         
            (3)  Komisijas Deleģētā regula (ES) 2020/884 (2020. gada 4. maijā), ar ko, ņemot vērā Covid-19 pandēmiju, attiecībā uz 2020. gadu no Deleģētās regulas (ES) 2017/891 atkāpjas attiecībā uz augļu un dārzeņu nozari un no Deleģētās regulas (ES) 2016/1149 atkāpjas attiecībā uz vīna nozari (OV L 205, 29.6.2020., 1. lpp.).
         
            (4)  Komisijas Deleģētā regula (ES) 2016/1149 (2016. gada 15. aprīlis), ar ko Eiropas Parlamenta un Padomes Regulu (ES) Nr. 1308/2013 papildina attiecībā uz valsts atbalsta programmām vīna nozarē un groza Komisijas Regulu (EK) Nr. 555/2008 (OV L 190, 15.7.2016., 1. lpp.).